Benke László

*Elment Istent szeretni*

Elment Istent szeretni, helyettem

hatalmasat választott inkább.

Megnyugtatta, hogy milyen kicsiny vagyok,

s magára zárta a szánandó szobát.

Reggeltől-estig hálaadó imák

emelték volna lelkét a magasba.

Tegnap még folyton ölelgetett

szélesen furcsa mozdulatokkal,

mint a próbált részegek,

főleg ha üressé ivott egy-két üveget.

Nem számít már az sem, mi lesz a kerttel,

a paradicsom is semmivé lett,

az sem számit, mi lesz a fájdalommal.

Magam kapálom a veteményest,

de már csak puszta becsületből.

Istennel ő messziről nézi, hogy Istenem,

az ott egy dolgos ember, jó is, igaz is,

de milyen parányi jószág!

Halna meg érte az élet?

Ne haljon meg vele és ellene sem.